***Ο Προφήτης*** (αγγλικά: *The Prophet,* αραβικά*:* النبي) είναι ο τίτλος ενός βιβλίου γραμμένου από τον Λιβανέζο καλλιτέχνη, φιλόσοφο και συγγραφέα Χαλίλ Γκιμπράν. Αποτελείται απο 26 κεφάλαια πεζογραφικής ποίησης, γράφτηκε αρχικά στα αγγλικά και εκδόθηκε το 1923 από τον Άλφρεντ Α. Νοφ (*Alfred A. Knopf*) στη Νέα Υόρκη. Αποτελεί το διασημότερο έργο του συγγραφέα και μεταφράστηκε σε πάνω από 40 διαφορετικές γλώσσες χωρίς ποτέ να σταματήσει η κυκλοφορία του. Το έργο περιέχει φιλοσοφικές επιρροές από διάφορες θρησκείες και πνευματικές εκφράσεις και η εικονογράφηση έχει γίνει από τον ίδιο τον Γκιμπράν.

Σύνοψη
------

Ο προφήτης *αλ Μουσταφά*, έζησε στη μακρυνή πόλη της *Ορφαλεζίας* για 12 χρόνια και σύντομα θα επιβιβαστεί σε ένα πλοίο το οποίο θα τον ταξιδέψει πίσω στην πατρίδα του. Στον δρόμο του προς το πλοίο τον σταματάει μια ομάδα ανθρώπων, με τους οποίους συζητάει μια πληθώρα θεμάτων γύρω από τη ζωή και την ανθρώπινη φύση.

Ακολουθεί μια σειρά απο συζητήσεις μέσα στις οποίες φιλοσοφούνται διάφορα θεμελιώδη θέματα της ζωής, μερικά από τα οποία είναι οι έννοιες και χαρακτηριστικά της αγάπης, του γάμου, των παιδιών, του μοιράσματος με άλλους ανθρώπους, του φαγητού και του ποτού, της εργασίας, της χαράς και της λύπης, το έγκλημα και η τιμωρία, η ελευθερία, η λογική και το πάθος, ο πόνος, η αυτογνωσία, η διδαχή, η φιλία, ο χρόνος, το καλό και το κακό, η προσευχή, η ευχαρίστηση, η ομορφιά, η θρησκεία, και ο θάνατος.

Δημοφιλία
---------

Το βιβλίο γνώρισε μεγάλη αποδοχή διεθνώς, μεταφράστηκε σε πάνω από 40 γλώσσες, και έως το 2012 είχε φτάσει τα 9 εκατομμύρια αντίτυπα σε πωλήσεις μόνο στις ΗΠΑ όπου και πρωτοεκδόθηκε το 1923.

Η πρώτη έκδοση αποτελούνταν από 2.000 αντίγραφα, από τα οποία πουλήθηκαν τα 1.159. Η ζήτηση για το βιβλίο διπλασιάστηκε κατά το επόμενο έτος και επαναδιπλασιάστηκε κατά το μεθεπόμενο. Από τότε οι ετήσεις πωλήσεις ανέβαιναν σταθερά, από 12.000 το 1935, στις 111.000 το 1961, και στις 240.000 το 1965. Το εκατομμυριοστό αντίτυπο του βιβλίου πωλήθηκε το 1957, και σε κάποια στιγμή έφτασε να διατίθεται σε πάνω από 5.000 αντίτυπα την εβδομάδα διεθνώς.

Πνευματικά δικαιώματα και άδειες χρήσης
---------------------------------------

Ο νομικός περιορισμός ως προς την ελεύθερη χρήση των περιεχομένων του βιβλίου έχει παρέλθει στις περισσότερες χώρες του κόσμου λόγω παλαιότητας, και αποτελεί πλέον κοινό κτήμα στις χώρες της Ευρωπαϊκής Ένωσης, στον Καναδά, στη Ρωσία, στη Νότια Αφρική, και στην Αυστραλία. Στις ΗΠΑ θα γίνει κοινό κτήμα το 2018.

Ο Γκιμπράν άφησε οδηγίες πως με τον θάνατο του η κυριότητα των πνευματικών δικαιωμάτων των έργων του θα πρέπει να μεταβιβαστεί στην γενέτειρα του πόλη, την Μπσαρί του Λιβάνου. Η μη κυβερνητική οργάνωση *Εθνική Επιτροπή Γκιμπράν* που εδρεύει στην πόλη και ιδρύθηκε το 1935*,* είναι ο οργανισμός ο οποίος διαχειρίζεται τα έργα του Γκιμπράν καθώς και το μουσείο Γκιμπράν στην πόλη. Το 2009, έδωσε την άδεια για την δημιουργία κινηματογραφικής ταινίας κινουμένων σχεδίων με βάση το βιβλίο, αμερικανικής παραγωγής.

*Ο κήπος του προφήτη*
---------------------

Ακολούθησε το βιβλίο *Ο κήπος του προφήτη* το οποίο εκδόθηκε το 1933, μετά το θάνατο του συγγραφέα. Σε αυτό παρουσιάζονται οι συζητήσεις του Μουσταφά με εννέα μαθητές του μετά την επιστροφή του.

Διασκευές
---------

Τα περιεχόμενα του βιβλίου διασκευάστηκαν αρκετές φορές όπως παρακάτω:

* 1973 – *The Profit; Albran's Serial*, (μτφ. *Το Κέρδος, τα δημητριακά του Αλμπράν*) παρωδία του 1973.
* 1974 – *The Prophet by Khalil Gibran: A Musical Interpretation* (μτφ. *Ο Προφήτης του Χαλίλ Γκιμπράν: Μια μουσική ερμηνεία*), μουσική θεατρική ερμηνεία με τον Ρίτσαρντ Χάρις
* 2010 – *The Propheteer,* μια πολιτική σάτιρα με αντικείμενο τον Τζορτζ Μπους
* 2015 – *Ο Προφήτης*, ταινία κινουμένων σχεδίων με τους Λίαμ Νήσον και Σάλμα Χαγιέκ στην απόδοση των φωνών για τους κύριους χαρακτήρες

Εκδόσεις στην ελληνική γλώσσα
-----------------------------

Το βιβλίο είναι διαθέσιμο στα ελληνικά στις παρακάτω εκδόσεις:

* *Ο προφήτης / Καλίλ Γκιμπράν* · μετάφραση Φώντα Κονδύλη - Κωστή Νικάκη. - Αθήνα, Εκδόσεις Στέφανος Βασιλόπουλος, - 102σ. - 1969
* *Ο προφήτης / Καλίλ Γκιμπράν* · μετάφραση Μαίρη Πενθερουδάκη Καββαδία. - Αθήνα : Πύρινος Κόσμος, - 97σ. - 1974
* *Ο προφήτης/Ο κήπος του προφήτη*, μετάφραση Ευάγγελος Γράψας - Αθήνα, εκδόσεις Μπουκουμάνη, -191σ - 1974
* *Ο προφήτης / Καλίλ Γκιμπράν* · μετάφραση Κώστας Παχύδης - Αθήνα : Ιάμβλιχος, 2013 - 96σ. ISBN 960-268-109-8
* *Ο προφήτης / Kahlil Gibran* · επιμέλεια Μαρία Ζ. Παπαδοπούλου, μετάφραση Κώστας Παρίσης - Αθήνα, εκδόσεις Printa, 2001 - 120σ. ISBN 960-7408-51-9
* *Ο προφήτης: Η τέχνη της ειρήνης* */ Χαλίλ Γκιμπράν* · μετάφραση Ελένη Γκαγκάτσιου - Αθήνα : Παπασωτηρίου, 2008 - 272σ. εικονογραφημένη έκδοση. ISBN 978-960-7182-19-7
* *Ο προφήτης / Χαλίλ Γκιμπράν*, μετάφραση Γιώργος Λαμπράκος - Αθήνα, εκδόσεις Πατάκη, 2013 - 141σ. ISBN 978-960-16-4648-0

Παραπομπές
----------

1. ↑  (Αγγλικά) "Prophet Motive", Joan Acocella newyorker.com
2. ↑  (Αγγλικά) «Source: The Arab American Dialogue, Vol». Alhewar.com. 3 Δεκεμβρίου 1995. Ανακτήθηκε στις 13 Μαΐου 2012.
3. ↑  (Αγγλικά) Kahlil Gibran's The Prophet: Why is it so loved?, BBC News, 12 May 2012, accessed 12 May 2012
4. ↑  «*Gibran, Kahlil, 1883-1931, Ο προφήτης* - biblionet.gr».
5. 1 2  (Αγγλικά) Acocella, Joan. «Prophet Motive». The New Yorker. Ανακτήθηκε στις 13 Μαΐου 2012.
6. 1 2 3  (Αγγλικά) Friday, Aug. 13, 1965 (13 Αυγούστου 1965). «Books: The Prophet's Profits». TIME. Αρχειοθετήθηκε από το πρωτότυπο στις 12 Μαΐου 2012. Ανακτήθηκε στις 13 Μαΐου 2012. CS1 maint: Πολλαπλές ονομασίες: authors list (link)
7. ↑  (Αγγλικά) Donald Adams (29 Σεπτεμβρίου 1957). «Speaking of Books». New York Times. Ανακτήθηκε στις 21 Μαΐου 2014.
8. ↑  (Αγγλικά) Hirtle, Peter B. «Copyright Term and the Public Domain in the United States». Ανακτήθηκε στις 25 Μαρτίου 2010.  As a work published 1923–63 with renewed notice and copyright, it remains protected for 95 years from its publication date
9. ↑  (Αγγλικά)  Αρχειοθετήθηκε 2009-09-23 στο Wayback Machine.
10. 1 2  (Αγγλικά) Ethan Minovitz, Ethan (24 February 2012). «Hayek, Allers To Animate The Prophet». Big Cartoon News. Αρχειοθετήθηκε από το πρωτότυπο στις 2012-12-03.. Ανακτήθηκε στις 24 February 2012.
11. ↑  (Αγγλικά) «Kahlil Gibran's The Prophet - imdb.com».
12. ↑  «Ο προφήτης. Ο κήπος του προφήτη - biblionet.gr».
13. ↑  (Αγγλικά) Siddharthan, Rahul (2002). The Profit, the book. Retrieved from .
14. ↑  Μεταλλαγή της ονομασίας από *The Prophet* σε *The Propheteer* ώστε να ακούγει ως *The Puppeteer* (μτφ. αυτός που ελέγχει τις μαριονέτες)
15. ↑  ISBN 978-1-4502-6057-2
16. ↑  «Gibran, Kahlil, 1883-1931 - biblionet.gr».

Εξωτερικοί σύνδεσμοι
--------------------

* Κείμενο του *Ο Προφήτης* και *Ο κήπος του προφήτη*[*νεκρός σύνδεσμος*] - issuu.com
* Όταν η αγάπη σε καλεί - απόσπασμα κειμένου του βιβλίου με μουσική επένδυση - youtube.com

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 300515133
* LCCN: n2018009190
* GND: 7692700-3
* SUDOC: 094823162

 |

 |